
1.
MÅL FOR DOKTORGRADSUTDANNINGEN

Doktorgradsutdanningen skal kvalifisere for forskningsvirksomhet og for annet arbeid i samfunnet hvor det stilles store krav til vitenskapelig innsikt. Studiet har som mål et selvstendig forskningsarbeid på et spesialfelt med en vitenskapelig avhandling på høyt faglig nivå. I tillegg skal doktorgradskandidaten få en videregående opplæring i teori og metode som gir faglig dybde og bredde i eget fag, samtidig som faget settes inn i en større ramme. Gjennom studiet skal kandidaten også få trening i formidling av faglig arbeid.

2.
OPPTAK

2.1
Søkerens formelle kompetanse

For å bli tatt opp til et doktorgradsstudium må søkeren ha eksamen fra Universitetet for miljø- og biovitenskap innen det fagområdet vedkommende søker opptak til, eller ha annen godkjent utdanning som grunnlag for opptak.

Det kan stilles krav om at søkere gjennomgår særskilte kurs og/eller består særskilt prøve før opptak.

2.2
Plan for doktorgradsutdanningen

Søknaden om opptak skal inneholde en plan for studiet. Planen skal inneholde prosjektbeskrivelse, plan for opplæringsdelen, tidsplan for studiet, finansieringsplan og forslag til veileder(e).

Prosjektbeskrivelsen skal gjøre rede for tema, problemstillinger og valg av metode. Beskrivelsen bør angi framdriftsplan for de ulike deler av forskningsarbeidet.

Dersom søkeren planlegger å bruke et annet språk i avhandlingen enn det som er godkjent i henhold til reglementets pkt. 4.4, 3. siste ledd, skal søknad om godkjenning av dette leveres sammen med planen for studiet.

2.3
Vilkår for opptak

Avgjørelsen for opptak baseres på en samlet vurdering av prosjektbeskrivelsen, søkerens formelle kvalifikasjoner og planen for doktorgradsstudiet, herunder tidsplan, finansieringsplan, godkjent(e) veileder(e) og søkerens tilgang til andre nødvendige faglige og materielle ressurser ved den forskningsinstitusjonen vedkommende skal være tilknyttet.

Godkjenning av opplæringsdelen innenfor studiet skjer i henhold til utfyllende bestemmelser og de krav som stilles til komponentene i denne delen av programmet.

2.4
Prosedyre for opptak

Søknad skal sendes til administrerende direktør, som i henhold til utfyllende bestemmelser avgjør opptak, godkjenner søkerens plan for studiet og oppnevner veileder(e). Avgjørelsen om opptak skjer etter innstilling fra det aktuelle instituttet. Samme instans foretar også rangering mellom kvalifiserte søkere i tilfeller der antall søkere overstiger opptakskapasiteten.

Dersom søkers prosjekt tilsier at det kan være aktuelt med tilknytning til flere fagmiljøer, bør også uttalelser fra relevant(e) fagmiljø(er) legges til grunn for opptak.

En søker som allerede er funnet kvalifisert for opptak til et tilsvarende doktorgradsprogram ved et annet norsk universitet eller en annen vitenskapelig høgskole, skal normalt anses som kvalifisert for opptak ved UMB.

3.
AVTALE

Opptak til organisert doktorgradsutdanning formaliseres i en skriftlig avtale. Avtalen inngås mellom doktorgradskandidat, veileder(e) og den administrative enheten kandidaten skal knyttes til, og angir partenes gjensidige rettigheter og plikter. Avtalen skal angi tema for avhandlingen, avtaleperiode, finansieringsplan, veiledningsforhold, arbeidssted og opplæringsdel.

Vesentlige endringer i de forhold som omtales i avtalen skal godkjennes av administrerende direktør.

4.
DOKTORGRADSPROGRAMMENE

4.1
Normert tid

Doktorgradsutdanningen skal være lagt opp slik at den normalt skal kunne fullføres innenfor en tre års effektiv forskerutdanningsperiode. Av denne perioden skal minst ett år være avsatt til organisert opplæring (kurs o.l.). Opplæringsdelen skal være fullført når avhandlingen innleveres.

Når tungtveiende faglige hensyn taler for det, kan administrerende direktør godkjenne en annen tidsnormering. I alle tilfeller skal studiet føre frem til samme faglige nivå.

4.2
Opplæringsdelen

Opplæringsprogrammet innen doktorgradsutdanningen skal inneholde den faglige og metodiske skoleringen som er ønskelig av hensyn til arbeidet med doktoravhandlingen og for kvalifisering til yrker hvor det stilles store krav til vitenskapelig innsikt. Programmet skal også inneholde tilbud i vitenskapsteori.

UMB er ansvarlig for å gi alle doktorgradskandidater tilbud om opplæring på høyt vitenskapelig nivå. Dersom det instituttet som er ansvarlig for doktorgradsprogrammet ikke selv arrangerer hele opplæringsdelen, skal forholdene legges til rette for kandidatens deltakelse i tilsvarende opplæring ved et annet institutt eller en annen institusjon som gir godkjent doktorgradsopplæring.

Opplæringen kan gis dels som regelmessige forelesninger/seminarer, dels som kortere, intensive samlinger eller i annen godkjent form. I de fag der det ikke foreligger egnet kurstilbud, kan individuelt lesepensum godkjennes som del av kursprogrammet.

Alle som er tatt opp til doktorgradsutdanning skal følge opplæringsprogrammet. Det kreves dokumentasjon for at kandidaten har tilegnet seg de nødvendige faglige kunnskaper. Slik dokumentasjon kan gis gjennom obligatoriske praktiske øvelser, skriftlige eller muntlige prøver, forelesninger, seminarundervisning eller i form av vitenskapelige og/eller populærvitenskapelige artikler.

Som et ledd i opplæringsdelen kan doktorgradskandidaten holde seminar eller en forelesningsrekke og på denne måten få øvelse i og hjelp til faglig formidling. I helt spesielle tilfeller kan det også ellers gis helt eller delvis fritak for slik deltakelse, dersom annen opplæring eller forskningsmessig erfaring som gir tilsvarende kompetanse kan dokumenteres.

4.3
Veiledning

Arbeidet med doktoravhandlingen skal foregå under individuell veiledning av én av de vitenskapelige ansatte ved UMB, en annen person med nødvendig fagkyndighet eller flere slike personer i samarbeid.

Hovedveileder skal være tilknyttet Universitetet for miljø- og biovitenskap. Administrerende direktør kan oppnevne assisterende veileder, eventuelt stedlig veileder. Veileder skal ha doktorgrad eller tilsvarende faglig kompetanse. Doktorgradskandidat og veileder(e) forutsettes å holde jevnlig kontakt etter de retningslinjer som er fastsatt i avtalen om faglig veiledning i forskerutdanningen, jf. pkt. 3. Normalt bør doktorgradskandidaten også ha anledning til å få sitt avhandlingsarbeid drøftet på seminar.

4.4
Avhandlingen

Avhandlingen skal være et selvstendig, vitenskapelig arbeid på et høyt faglig nivå når det gjelder problemformuleringer, begrepsmessig presisering, metodisk og teoretisk grunnlag, dokumentasjon og fremstillingsform. Således skal avhandlingen bidra til å utvikle ny faglig kunnskap og ligge på et faglig nivå som tilsier at det vil kunne publiseres som en del av fagets vitenskapelige litteratur.

Avhandlingen kan være et frittstående arbeid eller en videreføring av hovedoppgaven. Avhandlingen kan også være en videreføring av faglig arbeid som er utført tidligere i forbindelse med andre eksamener i embetsstudiet. Normalt skal bare arbeid som er publisert de siste fem år før innlevering av avhandlingen kunne inngå som deler av denne.

Til bedømmelse som enkeltarbeid kan ikke antas arbeid som har vært godtatt som hovedoppgave ved embetseksamen eller som magister- eller licensiatavhandling, med mindre arbeidet inngår som en mindre del av en avhandling som består av flere sammenhengende arbeider.
Flere mindre arbeider kan godkjennes som deler av doktoravhandlingen når de etter sitt innhold utgjør et hele. I tillegg til de enkelte delene skal det da utarbeides et sammendrag som gjør nærmere rede for helheten i avhandlingen.

Del av fellesarbeid kan godtas til bedømmelse (også som ett av flere arbeid, jf. forrige ledd), forutsatt at det representerer en selvstendig innsats som kan identifiseres, i den utstrekning det er nødvendig for vurderingen. I slike tilfeller skal det innhentes erklæringer fra de øvrige forfattere og andre som har fulgt arbeidet, slik at doktorgradskandidatens innsats kan identifiseres.

Et arbeid som tidligere er godkjent for doktorgraden ved utenlandsk universitet eller høgskole kan ikke antas til bedømmelse, selv om arbeidet innleveres i omarbeidet skikkelse.

Avhandlingen skal være offentlig tilgjengelig og det kan ikke legges restriksjoner på retten til å publisere avhandlingen.

Hvis en doktoravhandling ikke blir godkjent kan et nytt arbeid, ev. det opprinnelige arbeidet i omarbeidet skikkelse, tidligst innleveres til ny bedømmelse seks måneder etter at beslutningen om ikke å godkjenne avhandlingen ble truffet.

5.
BEDØMMELSE

5.1
Innlevering av arbeid

Doktorgraden tildeles på grunnlag av:

a)
Godkjent vitenskapelig avhandling og et tilfredsstillende forsvar i en offentlig 
disputas.

b)
Godkjent gjennomføring av opplæringsprogrammet, eventuelt annen godkjent faglig


skolering eller kompetanse.

c)
En godkjent prøveforelesning.

Søknaden om å få avhandlingen bedømt rettes til administrerende direktør. Sammen med søknaden skal det foreligge dokumentasjon på at opplæringsprogrammet er fullført. Dersom avhandlingen godkjennes til disputas, leveres ytterligere det antall eksemplarer som kreves i henhold til utfyllende bestemmelser. Sammen med avhandlingen leveres et kortfattet sammendrag som kan tjene som pressemelding. Avhandlingen skal være offentlig tilgjengelig senest én måned før disputasen holdes.

Et innlevert arbeid kan ikke trekkes tilbake før det er endelig avgjort om det er verdig til å forsvares for doktorgraden. Etter innlevering har doktorgradskandidaten kun anledning til å foreta rettinger av formell art, forutsatt at han/hun sender inn en oversikt over samtlige rettinger som er foretatt i det innleverte arbeidet.

5.2
Oppnevning av bedømmelseskomité
Til å bedømme prøveforelesningen, avhandlingen og forsvaret av denne, oppnevner administrerende direktør, etter forslag fra vedkommende institutt, en sakkyndig bedømmelseskomité på minst tre medlemmer. Veileder(e) kan ikke være medlem av bedømmelseskomiteen. Minst ett av komitémedlemmene skal være uten tilknytning til UMB eller nærstående institusjoner og det bør ikke være to medlemmer fra samme institutt. Medlemmene skal ha doktorgrad eller tilsvarende faglig kompetanse. Habilitetsreglene i Forvaltningslovens §§ 6 flg. gjelder for komiteens medlemmer, jf. lovens § 10. Doktorgradskandidaten underrettes om komiteens sammensetning.

5.3
Komiteens innstilling og behandling av innstillingen

Komiteen avgir begrunnet innstilling om godkjennelse av avhandlingen, eventuelt vedlagt individuelle uttalelser. Dissenser skal grunngis. Komiteen kan kreve doktorgradskandidatens grunnlagsmateriale og utfyllende eller oppklarende tilleggsinformasjon.

Bedømmelseskomiteens innstilling med eventuelle dissenser og individuelle uttalelser skal så snart som mulig oversendes doktorgradskandidaten. Dersom doktorgradskandidatens merknader kan ha betydning for spørsmålet om avhandlingen kan godkjennes, bør merknadene forelegges bedømmelseskomiteen før det fattes realitetsvedtak i saken.

Bedømmelseskomiteens innstilling med eventuelle merknader behandles av det organet institusjonen har delegert denne myndigheten.

Doktorgradskandidaten underrettes om resultatet av behandlingen.

5.4
Prøveforelesning og disputas

Doktorgradsutdanningen blir avsluttet med:

a)
En prøveforelesning over oppgitt emne.

b)
Disputas.

Disputasen skal normalt avholdes innen seks måneder etter at avhandlingen er innlevert.

Prøveforelesningen skal holdes før disputasen. Emnet for prøveforelesningen bestemmes av bedømmelseskomiteen og kunngjøres for doktoranden to uker før forelesningen.

Forelesning og disputas skal skje på det språket som avhandlingen er skrevet på, eller et annet språk som er tillatt i henhold til reglementet.

Bedømmelseskomiteen vurderer prøveforelesningen, som skal finnes tilfredsstillende.

Disputasen skal være offentlig og er avhengig av at avhandlingen er funnet verdig til å forsvares, jf. pkt. 5.3. Det skal normalt være to opponenter. Opponentene skal være medlemmer av bedømmelseskomiteen. Komiteen utpeker selv opponentene.

Disputasen foregår som en drøfting av avhandlingen mellom opponentene og doktoranden. Doktoranden gjør først rede for hensikten med og resultatet av den vitenskapelige undersøkelsen. Første opponent innleder diskusjonen og annen opponent avslutter disputasen. Øvrige tilstedeværende som ønsker å delta i drøftingen, må under disputasen gi melding om dette til disputasens leder innen et tidspunkt som denne fastsetter og kunngjør ved åpningen.

Bedømmelseskomiteen sender etter disputasen en innberetning om at alle prøver er godkjent.

5.5
Ny prøve

Hvis prøveforelesningen og disputasen ikke godkjennes, kan ny prøve først avlegges seks måneder etter disputasen.

6.
KREERING OG VITNEMÅL

6.1
Kreering

På grunnlag av innberetning fra bedømmelseskomiteen om at prøveforelesningen og disputasen er godkjente, kreerer Universitetsstyret doktoranden til doktor.

6.2
Vitnemål

Doktorgradsvitnemål utferdiges av UMB. På vitnemålet skal tittelen på avhandlingen føres opp sammen med opplysninger om det faglige, metodiske og teoretiske opplæringsprogrammet doktoranden har deltatt i.

7.
KLAGE

7.1
Klage på opptak/søknadsbehandling

Avslag på søknad om opptak etter pkt. 2 kan påklages etter reglene i Forvaltningsloven. Grunngitt klage sendes til det organ som er bestemt i utfyllende regler. Blir avslaget opprettholdt, skal klagen oversendes uten ugrunnet opphold til Universitetsstyret til avgjørelse.

7.2
Klage på godkjenning av opplæringsprogrammet

For klage vedrørende godkjenning av kurs eller andre deler av opplæringsprogrammet, jf. 

pkt. 4.2, gjelder første ledd tilsvarende. Er det avlagt særskilt eksamen eller prøve, gjelder derimot reglene om klage i Universitetslovens kap. 5.

7.3
Klage over saksbehandling

Doktoranden kan klage over saksbehandlingen dersom avhandlingen, forsvaret av den eller prøveforelesningen ikke blir godkjent. Klage på annet grunnlag kan ikke fremsettes. Må det antas at påberopt saksbehandlingsfeil kan ha hatt avgjørende betydning for bedømmelsen eller doktorandens prestasjonsmulighet, skal vedtaket oppheves dersom feilen ikke kan rettes. Er det ikke grunnlag for å oppheve vedtaket, oversendes klagen uten ugrunnet opphold til Den sentrale klagenemnda til avgjørelse. Når et vedtak oppheves skal det samtidig bestemmes hvilke nye saksbehandlingsskritt som skal foretas. Gjelder saksbehandlingsfeilen bedømmelsen av avhandlingen, skal det foretas ny bedømmelse av nye sakkyndige, med mindre doktoranden samtykker i noe annet. Gjelder feilen forsvaret av avhandlingen eller prøveforelesningen skal det bestemmes om ny disputas skal avholdes eller prøveforelesningen holdes på nytt, eller om det bare skal foretas ny vurdering.

8.
UTFYLLENDE BESTEMMELSER

Administrerende direktør gir utfyllende bestemmelser til dette reglementet.

9.
DISPENSASJON

Universitetsstyret kan gi dispensasjon fra bestemmelsene i dette reglementet etter råd fra administrerende direktør.

10.
Dette reglementet trer i kraft fra 1 januar 1993.

UNIVERSITETET FOR MILJØ- OG BIOVITENSKAP (UMB)
UTFYLLENDE BESTEMMELSER TIL REGLEMENT FOR GRADEN

DOCTOR SCIENTIARUM (DR. SCIENT.)

1.
Formål

Høgskolestyret fastsatte 19 mars 1992 et reglement for graden doctor scientiarum ved NLH. Administrerende direktør har i utfyllende regler gitt en nærmere presisering av hvordan dette reglementet skal praktiseres i forskerutdanningen innenfor UMBs fagområder.

2.
Opptak til studiet

Søkere henvises til det instituttet som gir forskeropplæring på det aktuelle fagområdet. Instituttet har ansvar for å informere om dr. scient.-studiet overfor søkeren. Instituttet skal vurdere egen kapasitet og kvalifikasjoner for veiledning. Dersom instituttet finner å kunne anbefale opptak til dr. scient.-studiet skal det utpeke veileder(e), som sammen med søkeren utarbeider forslag til studieplan.

Søknad om opptak til dr. scient.-studiet sendes til UMB på eget skjema.

Søknad om opptak skal ha følgende vedlegg:

*kopi av eksamensvitnemål

*opplysninger om eventuelle tilleggskvalifikasjoner

*forslag til plan for doktorgradsstudiet. Studieplanen skal være behandlet av instituttet.

Administrerende direktør behandler og avgjør søknad om opptak.

3.
Avtaler

Når søkeren er tatt opp til studiet skal opptak og faglig veiledning formaliseres i skriftlige avtaler innen 2 uker etter at brev om opptak er mottatt. Avtalene skal sendes administrerende direktør. Dersom det oppstår problemer med gjennomføringen av avtalen skal instituttet eller kandidaten snarest informere administrerende direktør om dette. Administrerende direktør kan gjøre vedtak om å oppheve avtalen hvis instituttet eller kandidaten ikke oppfyller betingelsene i denne.

4.
Opplæringsdelen

Opplæringsdelen skal inneholde kurs tilsvarende 18-24 vekter*. En vekt er normert til 1,5 ukes heltidsarbeid.

Kurs innen studiets fagområde skal omfatte 9-12 vekter*. Her godtas kurs på doktorgradsnivå eller tilsvarende nivå.

Kurs utenfor studiets fagområde skal omfatte 9-12 vekter*. Disse kursene skal sikre bredden i forskerutdanningen. Her godtas kurs på doktorgradsnivå, og dessuten godtas inntil 5-6 vekter* på hovedfagsnivå. Bare unntaksvis kan kurs på mellomfagsnivå godkjennes. Disse regler gjelder også for kurs i utlandet.

For hvert enkelt kurs i studieplanen skal det gis opplysninger om

- kursnavn og kurskode

- ansvarlig lærer

- antall vekter

- vurderingsform

For individuelle kurs basert på selvstudium skal litteratur oppgis (med sidetall).

Ved eksamen i kurs gis karakteren bestått når prestasjonen er vurdert til ikke dårligere enn 2,5* eller tilsvarende.

Prøver som ikke er godkjente kan tas om igjen inntil 2 ganger.

For organiserte kurs godkjennes den sensuren som gjelder for vedkommende kurs. For kurs som gjennomføres ved selvstudier eller annet selvstendig arbeid kreves at sensor skal ha forskerkompetanse på vedkommende fagområde.

5.
Avhandlingen
Arbeidet med forskningsoppgaven skal utgjøre hoveddelen av forskerutdanningen og er normert til 2 år. Inkludert i arbeidet med avhandlingen er framlegging av resultater på seminarer og deltakelse på konferanser og ekskursjoner. Skriving av vitenskapelige artikler, samt utenlandsopphold og opphold ved institusjoner for å tilegne seg metoder, inngår som trening i vitenskapelig arbeidsmetodikk og erfaring i forskningen.

Resultatene fra forskningsarbeidet bør være publiserbare i internasjonale tidsskrifter (vanligvis 2-3 artikler avhengig av arbeidet presentert i artiklene), eller unntaksvis monografi av tilsvarende omfang.

Veileder er ansvarlig for å innhente opplysninger om bidrag til fellesarbeider.

6.
Avslutning av studiet

Mot slutten av studiet skal administrerende direktør oppnevne bedømmelseskomité etter forslag fra instituttet. Administrerende direktør oppnevner en kontaktperson blant komiteens medlemmer. Sammen med forslag til bedømmelseskomité skal instituttet sende dokumentasjon som viser at opplæringsdelen er gjennomført på tilfredsstillende måte.

Avhandlingen skal leveres maskinskrevet eller trykt i 6 eksemplarer. Dersom avhandlingen godkjennes til disputas, skal kandidaten levere ytterligere 10 eksemplarer av avhandlingen.

Er avhandlingen skrevet på et ikke-nordisk språk skal den ha sammendrag på norsk. Så snart avhandlingen er godkjent, skal kandidaten levere til hovedbiblioteket et sammendrag på engelsk etter gjeldende regler for publisering i Dissertation Abstract International, C European Abstracts.

Når avhandlingen er godkjent til forsvar skal administrasjonen levere et eksemplar til hovedbiblioteket. Avhandlingen må være tilgjengelig på hovedbiblioteket for alle interesserte en måned før forelesning og disputas blir holdt.

Emne for prøveforelesningen skal være utenfor avhandlingens spesialområde.

Som målgruppe for forelesningen antydes hovedfagsstudenter innenfor vedkommende fagområde.

Prøveforelesning og disputas ledes av lederen ved instituttet, dersom denne ikke samtidig er veileder.

Prøveforelesningen skal vare en undervisningstime (45 minutter).

Disputasen består av doktorandens orientering om det vitenskapelige arbeidet og opponentens diskusjon med doktoranden. Disputasen bør ikke vare lenger enn 3 timer.

7.
Rapportering

Vedkommende institutt skal innen 1. februar hvert år sende en rapport på fastsatt skjema om framdriften i studiet til administrerende direktør.

8.
Klage

Avgjørelser om opptak eller godkjenning av kurs eller andre deler av opplæringsdelen truffet av et institutt kan påklages til administrerende direktør. Avgjørelser truffet av administrerende direktør kan påklages til Universitetsstyret..

